13 transitorowers in hul spore gestuitArgieffoto (Foto: Maroela Media) ŉ Groep van 13 transitorowers is Vrydagoggend in hul spore gestuit en in hegtenis geneem nadat hulle ’n geldwa op die R501, naby die N12 in die Westonaria-omgewing in Gauteng, beroof het. Onder dié rowers was ŉ polisiebeampte en lid van die Suid-Afrikaanse Nasionale Weermag (SANW). Volgens lt.kol. Robert Netshiunda, polisiewoordvoerder, het die polisie inligting ontvang oor die groep verdagtes, tussen 21 en 50 jaar oud, wat op die geldwa toegeslaan het. “Beamptes het die wegkomvoertuie op die R501 gewaar en agternagesit. Dié motors het in verskillende rigtings in Carletonville gejaag,” sê Netshiunda. “ŉ Skietgeveg het tussen die polisie en die verdagtes uitgebreek. Een lid van die polisie is in die proses gewond. “Die skietery het die polisie egter nie verhinder om die verdagtes aan te keer nie.” Die polisie het voortgegaan met die soektog na die verdagtes se voertuie. “Na afloop van ŉ noukeurige ondersoek is die polisie na ŉ perseel in Geraniumstraat in Carletonville gelei waar een van die wegkomvoertuie aangetref is.” ’n Onbekende bedrag geld is in die voertuig gevind. Die daaropvolgende deursoeking van die perseel het gelei tot die inhegtenisneming van drie mans en ŉ vrou. ŉ Verdere ondersoek het gelei tot die inhegtenisneming van nog ses verdagtes. “Voorlopige ondersoeke het aan die lig gebring dat een van die wegkomvoertuie glo in April verlede jaar in Elsburg gekaap is. “’n Toyota Quantum, vermoedelik ook een van die wegkomvoertuie, is opgespoor en drie verdagtes is in Krugersdorp in hegtenis geneem. Verdere ondersoeke het die polisie na ŉ plaaslike werktuigkundige gelei waar ŉ ander voertuig, ŉ Hyundai Tucson wat ook as ŉ wegkomvoertuig gebruik is – gevind is. Die span is toe na Bambathastraat in Kagiso waar ŉ hommeltuig en ŉ polisieglimbaadjie aangetref is.” Die verdagtes sal na verwagting binnekort in die hof verskyn op aanklag van gewapende roof, poging tot moord op ŉ polisiebeampte, besit van ŉ gekaapte voertuig, besit van vermoedelik gesteelde eiendom, plofstof en dagga. Genl. Khehla Sitole, nasionale polisiekommissaris, het die polisie geloof vir hul vinnige reaksie om die verdagtes vas te trek.